Ny pant app overfører pengene til din bankkonto

Jeg ved ikke, om det er sket for dig, men jeg har et par gange glemt min bon i pantmaskinen. Den slags skal jeg ikke længere bekymre mig om, hvis jeg installerer den nye Pant app. Den sørger nemlig for at sætte pengene fra panten direkte ind på bankkontoen.

– Vi vil gerne gøre det nemt og smart at pante, og med Pant app’en har vi lyttet til Danmarks pantere og forsøgt at opfylde behovet for at gøre pantoplevelsen mere tidssvarende og bekvem for alle, uanset hvilken korttype man har, siger projektleder Jane Foged fra Dansk Retursystem.

Pant app’en har været testet på pantstationen i Horsens, og efter gode erfaringer der, kommer turen nu til de øvrige nye pantstationer.

I app’en kan man også se både tidligere og aktuelle overførsler, så man får et overblik over, hvor meget man panter. Danskerne er nemlig verdensmestre i at pante. Hele 1,9 mia. flasker og dåser kom sidste år retur gennem pantsystemet. Dermed kom 93 procent retur, og det er verdensrekord.

Det er dog ikke alle steder, man kan bruge den nye app. Dansk Retursystem er ved at modernisere pantstationerne til den nye model, hvor man hælder sine flasker og dåser direkte i maskinen. I øjeblikket er renoveringen i gang i Aarhus, og når den åbner igen, kan brugerne også benytte sig af Pant app’en.

I løbet af maj kommer pant-appen til at gælde for pantstationerne i Horsens, Kalundborg, Slagelse, Høje Taastrup, Rødovre og Fields. Det kommer til at fremgå af pantstation.dk, når de enkelte pantstationer overgår til pant-appen.

Sådan gør du

Download appen ’Pant’ i App Store eller Google Play.

Første gang du logger på, skal du verificere dig med NemID/Mit ID.

Du vælger selv den konto, pengene skal sættes ind på.

Du kan følge dine udbetalinger og se historik på dine pantninger.

Ny pant app overfører pengene til din bankkonto